דוד רוזוליו

דוד (וֶרְנֶר) רוֹזוֹליוֹ (11 באוקטובר 1898, ברלין – 16 במאי 1961, ירושלים) היה איש ציבור ישראלי ונציב שירות המדינה, מראשוני מבקרי המוזיקה ביישוב, גיסו של חיים ארלוזורוב.

ביוגרפיה
נולד בברלין בירת גרמניה למשה אברהם וקלרה רוזוליו (Rosolio). מצעירותו היה פעיל בתנועה הציונית בגרמניה, תחילה בתנועת הנוער הציוני "כחול-לבן" ולאחר מכן כחבר בהסתדרות הציונית. בשנת 1918 הצטרף למפלגת "הפועל הצעיר", וכמו כן היה חבר הנהלת "החלוץ" בגרמניה. למד אגרונומיה באוניברסיטת ברלין.

ב-1922 נשא את דורה ארלוזורוב, אחותו של חיים ארלוזורוב. באותה שנה עלו השניים לארץ ישראל, והוא עבד במקומות שונים כחקלאי. בשנות ה-30 למד חשבונאות ונעשה רואה חשבון מוסמך. לאחר קום המדינה עבד במספר גופים ציבוריים בתפקידים שונים, ובהם: מנהל האגף לביקורת ופיקוח של משרד הביטחון, יועץ ראשי למבקר המדינה וממונה על ביקורת האיגודים במשרד מבקר המדינה.

בשנת 1954 התמנה ל"נציב המנגנון הממשלתי", ששינה את שמו ל"נציב שרות המדינה". השתתף כנציג ישראל בכינוסים בינלאומיים בנושאי מינהל ציבורי.

לאחר פרישתו ייסד את המכון ללימודי ביקורת חשבונות בתל אביב, ושימש דיקן המכון. פרסם בעיתונות ובכתבי עת מקצועיים מאמרים בתחום החשבונאות והמינהל הציבורי, וכמו כן פרסם מספר ספרים בתחומים אלה. במרץ 1961 התמנה למבקר עיריית ירושלים, אולם כעבור חודשיים נפטר משבץ לב.

על שמו נקבע פרס נציבות שירות המדינה למינהל ציבורי.

רוזוליו נפטר ב-16 במאי 1961 ונקבר בהר המנוחות בירושלים.

מבקר מוזיקה
רוזוליו היה חובב מוזיקה ובעל ידע מוזיקלי רב, והיה מבקר המוזיקה הראשון ביישוב: בשנות ה-30 שימש מבקר מוזיקה בעיתון "פלסטיין פוסט". בשנות ה-50 פרסם מדור מוזיקה קבוע בעיתון "הארץ" בשם "על הנגינות".

משפחתו
אשתו, דורה, הייתה מוזיקאית שעסקה בהוראת המוזיקה וחיברה ספרי הדרכה ולימוד נגינה. בניו הם חבר הכנסת לשעבר דני רוזוליו ומפכ"ל המשטרה לשעבר שאול רוזוליו.

פרסומיו
 מס הכנסה בארץ ישראל / מאת דוד רוזוליו וד"ר א"ו קלימובסקי, ירושלים: קריית ספר, 1944.
 עשר שנות שירות המדינה: (תש"ח-תשי"ח) / מאת דוד רוזוליו, ירושלים: [חמו"ל], תשי"ט-1958. (חוברת)
 Music in Israel, 1948-1958 / David Rosolio, Jerusalem: Ahava, 1958. (חוברת)

עץ יוחסין

קישורים חיצוניים

הערות שוליים

נציבי שירות המדינה
ישראלים ילידי גרמניה
אנשי העלייה השלישית
דוד
עובדי משרד מבקר המדינה
עובדי משרד הביטחון
רואי חשבון ישראלים
מבקרי מוזיקה ישראלים
יהודים הקבורים בהר המנוחות
חברי בלאו וייס
חברי הפועל הצעיר
ישראלים שנולדו ב-1898
ישראלים שנפטרו ב-1961